
	Adaptív viselkedés: Alkalmazkodó viselkedés.

Adottság: Egy képesség természetes vagy az emberrel veleszületett alapja, olyan lehetőség, mely a természetes fejlődés, a nevelő befolyások, és a gyakorlás hatására válik képességgé.

Adekvát válasz: Kérdésre adott megfelelő, értékelhető válasz.

Agresszió: Másik személy fizikai vagy lelki megsértését célzó viselkedés.

Akusztikus: Hallással kapcsolatos, hallásbeli.
Alakállandóság, alakkonstancia: Az a jelenség, hogy az ismerőstárgyakat a látószögtől függetlenül azonos alakúnak látjuk.

Alak-háttérszerveződés: Egy minta, mint előtér és háttér észlelése. A mintákat általában így észleljük, még akkor is, ha az inger többértelmű, és az előtér-háttér viszony megfordítható. 

Ambivalencia: Egy személy vagy egy tárgy egyidejű szeretete és gyűlölete; egy egyszerre negatív és pozitív céltárgy által okozott konfliktus.

Analízis: Egy egységnek alkotóelemeire való felbontása. 
Asperger syndroma: A zavaroknak egy csoportja, amelyet a szociális kapcsolatfelvétel és tartás minőségi mássága jellemzi. A kommunikációs sémák sajátosak  ezeknél a gyerekeknél. Általában az érdeklődésük-aktivitásuk korlátozott, gyakran ismétlődő sztereotípiákat alkalmaznak. Az autizmustól alapvetően megkülönböztetjük, hogy hiányzik a nyelvi vagy kognitív fejlődés késése, visszafejlődése. Gyakran társul kifejezett ügyetlenséggel. Az abnormalitások egészen a serdülőkörig, vagy a felnőtt korig fennállhatnak.

Auditív differenciálás - szópárok megkülönböztetése: Azonos illetve hasonló hangzású szópárok hallás utáni megkülönböztetésével a finom hangzásbeli különbségek észlelésének képessége. Jellemzően előforduló hibák a tanulás folyamatában: hasonló hangzású hangok, szótagok, szavak hallási felismerésének problémája.

Auditív emlékezet: Hangok, szótagok, szavak, vers, szöveg, szövegtartalom megjegyzése, később ugyanez megfelelő sorrendben.

Auditív szerialitás: Hallással észlelt sorozat elemeinek sorrendjének felismerése, feldolgozása, többszöri ritmikus megismétlése.
Jellemzően előforduló hibák a tanulás folyamatában:
· olvasás, írás esetében betűt, számot, szótagot, szót kihagy, v. többszöröz

· beszédben hangot, szótagot kihagy, felcserél, többszöröz

· matematikai feladat esetében számot felcserél, sorozatalkotás problémái

· szótagolás problémái

· verstanulásnál nem tudja megjegyezni a szavak sorrendjét

· a szerialitás problémái gyakran társulnak az időbeli tájékozódás nehézségeivel.


Auditív tagolás - elrejtett hang és szótag felismerése: A hallott szó részekre bontása egy adott hang vagy szótag, mint rész felismerése a szóban, mint egészben, a háttérzajból kiszűrni a fontos információt.
Jellemzően előforduló hibák a tanulás folyamatában:

· hallási figyelem problémái (nehéz számára a tanító beszédére figyelni elterelő zajok esetén, ami lehet zsivaj vagy egyéb külső zajforrás is)

· diktálásnál a hallott szó hangokra való bontása probléma

Auditív - vizuális intermodalitás - szavak / hangok felidézése képekkel/betűkkel: A rövid idejű emlékezetben tárolt szósor, hangsor kiválasztása képek ill. betűk közül.
Jellemzően előforduló hibák a tanulás folyamatában: 

· hangalakot nehezen köt össze betűképpel

· számot számképpel

· szöveges feladatot hibásan jegyez le

· hallott információt jeltáblázatba nehezen illeszt.
Beszédészlelés, beszédmegértés: A hallott beszédjelenségek megértése, azaz a nyelvi jelek rendszerének megfelelő hangjelenségek észlelése, és ennek a kódrendszernek az értelmezése.

Beszédmotorika: A hallott szavak pontos észlelése és megismétlése.
Differenciálás: az észlelési folyamatban a különböző ingerek megkülönböztetése.



Diszfázia: Azok a zavarok tartoznak ide, ahol a nyelv elsajátításának a normál folyamata, az egészen korai életkortól zavart. Az állapot nem közvetlenül ered az idegrendszer vagy a beszéd mechanizmus károsodásából, értelmi elmaradásból vagy környezeti tényezőkből illetve az észlelés gyengeségeiből. Gyakran társulnak hozzá olvasás-írás nehézségek, szociális emocionális zavarok.

· Expresszív vagy motoros beszédzavar: A gyermek a korától lényegesen alacsonyabb szinten használja a kifejező beszédet, de a beszédmegértés normális. Gyakran előfordul artikulációs zavar.

· Receptív vagy szenzoros beszédzavar: A gyermek beszédészlelése és megértése életkorától lényegesen elmarad, látszólag a kifejező beszéd is érintett illetve szó és hangképzési rendellenességek is gyakran előfordulnak.

· Kevert (receptív-expresszív vagy szenzomotoros) beszédfejlődési zavar: A kettő kombinációja, gyakori valamelyik terület túlsúlya, lehet motoros dominanciájú vagy szenzoros dominanciájú szenzomotoros diszfázia.

Diszfunkció: Zavart, rendellenes működés.

Diszgráfia: A helyesírási kézségek fejlődésének szignifikáns és meghatározott romlása, nem magyarázható kizárólag látásélességgel, egyéb részképességgel, szellemi érettséggel vagy nem megfelelő iskoláztatással. A helyesírás, a betűzés egyaránt érintett.

Diszgrammatizmus: A beszéd morfológiai szabályrendszerének zavara.

.
Diszkalkulia: Matematikai készségek károsodása alakul ki, ami nem magyarázható egyszerűen mentális retardációval, vagy nem megfelelő oktatással. A zavar vonatkozik alapvető feladatokra, mint az összeadás, kivonás, szorzás, osztás illetve kevésbé érinti az elvontabb feladatokat, mint az algebra, trigonometria, geometria vagy kalkuláció. 
A számolási teljesítmény lényegesen alatta marad a gyermek biológiai kora, mért intelligenciája alapján elvárhatónál.


Diszlexia: Az olvasási kézségek fejlődésének szignifikáns és meghatározott romlása, nem írható kizárólag látásélesség, egyéb részképesség, szellemi érettség vagy nem megfelelő iskoláztatás rovására. Az olvasáshoz szükséges részfeladatok, szófelismerés, artikulációs készségek, olvasás értési készség elsajátítása mind sérült. Helyesírási nehézségek gyakran társulnak hozzá, ami serdülőkorra megmarad, annak ellenére, hogy az olvasásban javulás tapasztalható. Rendszerint megelőzi a beszéd és a nyelvfejlődés zavara. Társulhat hozzá emocionális és viselkedészavar. Az olvasási teljesítmény - a pontosságot és megértést illetve a tempót sztenderdizált tesztekkel vizsgálva - lényegesen alatta marad a gyermek biológiai kora, mért intelligenciája alapján elvárhatónál. 

Diszmetria: A mozgás időben való befejezésének zavara.
Diszpraxia: A megszerzett mozgásos tapasztalat hiányos felhasználása, a célirányos mozgások, gesztusok, tanult komplex mozgásfolyamatok tervezésének és kivitelezésének zavara.

Diszkrimináció: Az észlelésben két inger közötti különbség észrevétele.


Értelmileg akadályozott: Az intelligencia megközelítőleg 49 alatt van. Súlyosság szempontjából három típust különböztetünk meg.

· Közepes értelmi fogyatékosság: Az IQ megközelítőleg 35-49 (felnőtteknél a szellemi kor 6-9 év között van). Valószínűleg kifejezett fejlődési lassulást eredményez gyermekkorban, de legtöbbjük épes meghatározott fokú önállóságot elérni az önellátásában, és képes kommunikációt elsajátítani, és iskolázottságra szert tenni.

· Súlyos értelmi fogyatékosság: Az IQ megközelítőleg 20-34. (felnőtteknél a szellemi kor év között). Nagy valószínűleg állandó támogatásra van szüksége.

· Igen súlyos értelmi fogyatékosság: Az IQ 20 alatt van (felnőtteknél a szellemi kor 3 év alatt). Eredményeként az önellátás, vizelet- és székletürítés kontroll, kommunikáció és mozgás súlyosan korlátozott.

Érzékelés: Egyszerű ingerekhez, például egy hang vagy egy fény bekapcsolásához kapcsolódó tudatos tapasztalat.

Észlelés (percepció): Összetett ingerek felfogása, ill. feldolgozása érzékszerveink segítségével.

Figyelem: Az észlelés összpontosítása, amelynek következtében az ingerek egy korlátozott köre hangsúlyosabban tudatosul. Nyílt viselkedéses és belső összetevőkből áll. Jellemzői: felkelthetőség, tágasság, intenzitás, terhelhetőség, rögzíthetőség.
Figyelemzavar: Különböző okokra visszavezethető koncentrációképtelenség, figyelmetlenség, elterelhetőség; a gyermekek 3%-nál impulzivitással, túlmozgásossággal együtt járó, 7 éves kor előtt jelentkező rendellenesség.
Gestalt –látás: Valamely ingerkonstellációk (mintázatok) egységként való felfogása.

Gondolkodás: Absztrakt vagy szemléletes ismereteink felhasználása problémamegoldásra vagy új ismeretek szerzésére, belső, pszichológiai folyamatok révén.

Grafo-: Szóösszetételek előtagjaként a vele összetett fogalomnak az írással, rajzolással való kapcsolatát jelöli. Grafomotoros: Rajzmozgás.
Hiperkinetikus zavarok: Az élet korai szakaszában, (általában már az első öt életévben) kialakuló betegségcsoport. Jellemzője a kitartás hiánya a kognitív részvételt igénylő tevékenységekben, a csapongásra való hajlam, egyik tevékenységből a másikba kap, anélkül, hogy az előzőt befejezné, jellemzője még a rendezetlen, rosszul irányított túlzott mértékű aktivitás. Több más rendellenességgel szövődhet. Rendszerint nyughatatlanok, impulzívak, könnyen szenvednek balesetet. A szabályokat önkéntelenül és nem tudatosan szegik meg. Jellemzi őket a szociális gátlások szokványos visszafogottság és mértéktartás hiánya. Általában népszerűtlenek társaik körében, magányosakká válhatnak. 
Gyakori a kognitív működések zavara ill. szokatlanul gyakori a nyelvi és motoros képességek fejlődésének késése. 
A kórkép másodlagos szövődménye pl. aszociális viselkedés, csökkent önérték tudat. 

Hiperaktivitás
"Hiper" - túlzó, túlságos; a vele összetett fogalom fokozott meglétét, túlságos voltát jelöli; "Aktivitás" - cselekvési kedv, fokozott tevékenység (Idegen szavak szótára)
Tünetei:
Gyakran babrál, fészkelődik, elhagyja helyét. 
Nem a szituációhoz illően viselkedik. 
Nem tud önállóan, elmélyülte3n tevékenykedni. 
Sokszor és sokat beszél. 
Szubjektív érzéseit is nyugtalanság jellemzi. 

Időbeli tájékozódás: Órák, napszakok, napok, hetek hónapok évszakok, évek periodicitását nem érzékeli. Egymáshoz viszonyításuk nehézkes.
Impulzivitás: Érzelemvezérelt, mérlegelés és kellő tudatosság nélküli reakciómód.

Integráció: Egységesülés, beilleszkedés, egyes részek egyesülése egy egésszé.

Intelligencia: A tapasztalatokból való tanulás, az elvont fogalmakban való gondolkodás és a környezet hatékony kezelésének képessége.

Iskolai teljesítményzavarok: A sikeres iskolai tanulás a tanulási képességek, a biológiai, kognitív, emocionális-szociális érettség és az iskolán belüli-kívüli tényezők együtthatását, megfelelő tanulási struktúra kialakulását feltételezi. Teljesítményzavarok életkortól, osztályfoktól és iskolatípustól függetlenül a korosztályuknak megfelelően fejlett és fogyatékos gyermekeknél egyaránt kialakulhatnak.

Kauzális gondolkodás: Oksági, okszerű. Ok-okozati összefüggések felismerése.

Kognitív folyamatok: Az észlelés, emlékezés és információ-feldolgozás mentális folyamatai, amelyekkel az egyén az információkat begyűjti, terveket készít, és problémákat old meg.

Kompenzálás: Valamilyen hiány, ill. az azt előidéző ok megszüntetésére irányuló törekvés.

Lateralitás: Páros érzékszervek, ill. a végtagok, valamint ezek központi idegrendszeri beidegzettségének funkcionális és/vagy morfológiai differenciálódása.

Laterális dominancia: A bal, ill. a jobb agyfélteke aktivitásának túlsúlya az információ-feldolgozás, valamint a mozgásfolyamatok bizonyos módozatainak és formáinak irányításában.

Megkésett beszédfejlődés: A beszéd- és a nyelv fejlődése még 3 éves kor körül sem indul meg, a központi idegrendszer és a hallás épsége ellenére.


Mentális retardáció: Jelentősen átlag alatti intellektuális teljesítmény IQ 85 - 70, vagy az alatti. Nem teljes, vagy abbamaradt szellemi fejlődés, melyre jellemző az intellektus minden területét érintő készségek romlása (kognitív, nyelvi, szociális, mozgásbeli).
Az intellektuális és szociális adaptáció pozitív irányban változhatnak a terápia és rehabilitáció hatására.
Motoros: A mozgással összefüggő (beleértve az idegi vezetést és az agyi központokat is) összes folyamat megnevezése.

Perszeveráció: Bizonyos élmény- vagy gondolattartalmak melletti kitartás, ill. azok újra felbukkanása, vagy bizonyos sztereotip cselekvési- és viselkedésmódok előnyben részesítése.

Pszichoszomatikus betegség: Pszichés megterhelésre adott testi reakciók, melyek a pszichikus rendszer érintetlenül hagyásával a testi betegség alakját öltik.

Részképesség-zavar: A tanulási zavarok speciális alcsoportja. Azoknak a tanulási problémáknak a kifejezése, amelyek az észlelés, a mozgás, a nyelv, az emlékezet, a figyelem és a gondolkodás folyamatainak hiányos működése következtében lépnek fel, és neurofiziológiai diszfunkción alapulnak.

Speciális nevelési szükséglet /sajátos nevelési igény/: Azoknál a gyermekeknél és fiataloknál áll fenn, akik oly mértékben korlátozottak fejlődési, nevelési és tanulási lehetőségeikben, hogy eredményes fejlesztésükhöz gyógypedagógiai támogatás szükséges.

Szenzomotoros: A test és az idegrendszer szenzoros és motoros alrendszereinek együttműködése, valamilyen inger hatására.

Szenzomotoros koordináció: A mozgás szabályozása az észlelési adatok alapján.

Szenzoros: Az észleléssel összefüggő (beleértve az idegi vezetést és az agyi központokat is) összes folyamat megnevezése.

Szocializáció: Az egyéni jellemzők és a viselkedés alakulása a társas környezet hatására.

Taktilis (tapintásos) észlelés: A gondolkodás fejlődésének egyik alappillére a tapintás, nem korlátozódik csak a kézre, hanem a bőrön keresztül érezhető minden ingerre. Csecsemőkorban a világ megismerésének első csatornája. Nemcsak a finommozgásokat fejleszti, hanem általános fejlesztő hatással bír. (Tanulási nehézségekkel rendelkező gyerekeknél fontos a minél több csatornán történő megerősítés.)

Tanulásban akadályozott: Az IQ megközelítőleg 50-69 között (felnőtteknél a szellemi kor 9-10 év között van). Valószínűleg tanulási nehézségeket okoz az iskolában. Sok felnőtt képes dolgozni, jó szociális kapcsolatokat fenntartani és közösségi aktivitásra is.

Teljesítmény- és viselkedészavar: Adottságaikhoz és/vagy élethelyzetükhöz képest alulteljesítő, szűkebb tágabb társadalmi környezetükben alkalmazkodási zavarokat mutató gyermekekre és fiatalokra jellemző. Kialakulásuk biológiai, pszichológiai és szociális okokra vezethetők vissza.


Testséma és téri tájékozódás: Tájékozódás saját testen és a térben.
Jellemzően előforduló hibák a tanulás folyamatában:

· jobb-bal tévesztés saját testen és síkban egyaránt

· tükröt mutat mindenben

· nem tudja a térben látottakat síkba átfordítani

· irányt téveszt olvasásban, írásban, matematikában (pl.: olvasásban b-d tévesztés, műveletek lejegyzésekor, számjegyíráskor 16 helyett 61 stb.)

· viszonyfogalmakat bizonytalanul alkalmazza (előtt, mögött, között, alatt, fölött, matematikában a geometriai feladatoknál a párhuzamos merőleges értelmezése nehézkes, koordináta rendszerben való tájékozódás nehezített.)

· földrajzórán a térképen való tájékozódás problémás ( égtájak).

· testnevelés órán a téri irányokra vonatkozó instrukciókat nehezen értelmezi és kivitelezi. Mozdulatsorok utánzása nehezített.

Vizuális - auditív (verbális) intermodalitás - képek/betűk felidézése szavakkal/hangokból: A rövid idejű emlékezetben tárolt kép ill. betűsor kiválasztása hallott szavak ill. hangok közül.
Jellemzően előforduló hibák a tanulás folyamatában:

· a betűtanulásnál nehezen köti össze a betűképet a hanggal

· matematikában a számkép, számjegy, globális mennyiség-felismerés problémái (ujjkép, dominókép), műveleti jelhez nehezen kapcsolja magát a műveletet, sokszor annak ellenére, hogy fejben jól számol

· képek, ábrák alapján nehezen tanul (pl.: környezet, grafikon)


Vizuális differenciálás - képek / ábrák megkülönböztetése: Azonosság és különbség észlelése kép- és ábrapárok összehasonlításával. Jellemzően előforduló hibák a tanulás folyamatában

· hasonló alakú betűk, számok, formák, szavak látási észlelésének problémája olvasás, írás esetében (6-9, b-d, dal-bal stb.)

Vizuális emlékezet: Képek formák és információs jelek megjegyzése, később a megfelelő sorrendben történő megjegyzése.

Vizuális szerialitás: Látással észlelt sorozatok elemeinek sorrendjének felismerése, feldolgozása, többszöri ritmikus megismétlése. Jellemzően előforduló hibák a tanulás folyamatában:

· pl.: AB helyett BA-t olvas, v. ír

· szótagolás problémái

· vonalrendszerben, négyzetrács hálózatban való tájékozódás problémái (pl.: több, v. kevesebb négyzetrácsot, vonalközt hagy ki)

· hibásan alkot sorozatot, (pl.: növekvő-csökkenő sorrend létrehozása)

· olvasás, írás esetében betűt, számot, szótagot, szót kihagy, v. többszöröz.


Vizuális tagolás - alak-háttérdifferenciálás: Elrejtett alak felismerése absztrakt ábrákon, illetve összetett formák részekre bontása és reprodukálása, a lényeges információ kiszűrése ábrákból vagy szövegből. Jellemzően előforduló hibák a tanulás folyamatában:

· adott ábra kiválasztása sok közül (betűk keresése szövegben)

· betűk, számok, formák rész-egész viszonyának észlelési problémája

· a tanult betű elemeire bontása, felismerése

· másolásnál betűtöbblet, v. kihagyás

· helyesírásnál a leírandó szó betűkre való felbontása probléma

· szövegben, vonalközben való tájékozódás gyengesége, pl.: sorkihagyás

Vizuomotoros koordináció - szem-kéz koordináció: Pontos vonalvezetés. A látás által pontosan irányított és kontrolált mozgás kivitelezése.

